b'\n_START_ARTICLE_\nAdolph Menzel\n_START_PARAGRAPH_\nAdolfas Mencelis (Adolfas fon Mencelis, vok. Adolph Menzel, 1815\xe2\x80\x931905\xc2\xa0m.)\xc2\xa0\xe2\x80\x93 Vokietijos tapytojas, grafikas ir iliustratorius. Vertinamas reik\xc5\xa1mingiausiu Vokietijos XIX a. antros pus\xc4\x97s dailininku, priskiriamas realistams.\n_START_SECTION_\nBiografija\n_START_PARAGRAPH_\nAdolfas Mencelis gim\xc4\x97 1815\xc2\xa0m. gruod\xc5\xbeio 8 d. Breslau. Jo t\xc4\x97vas vadovavo vietos mergai\xc4\x8di\xc5\xb3 mokyklai ir 1818 m. \xc4\xafsteig\xc4\x97 litografij\xc5\xb3 dirbtuv\xc4\x99. Jau b\xc5\xabdamas tik 14 met\xc5\xb3 am\xc5\xbeiaus A. Mencelis k\xc5\xabr\xc4\x97 pie\xc5\xa1inius publikacijoms. 1830 m. \xc5\xa1eima persik\xc4\x97l\xc4\x97 \xc4\xaf Berlyn\xc4\x85, kur Adolfas mok\xc4\x97si Berlyno dail\xc4\x97s akademijoje. Jis dirbo t\xc4\x97vo litografijos dirbtuv\xc4\x97je, nuo 1837 m. prad\xc4\x97jo tapyti. Adolfas Mencelis i\xc5\xa1gars\xc4\x97jo 400 pie\xc5\xa1ini\xc5\xb3 serija, sukurta 1840-aisiais ir skirta iliustruoti \xe2\x80\x9eFrydricho Did\xc5\xbeiojo istorij\xc4\x85\xe2\x80\x9c. Antrojoje XIX a. pus\xc4\x97je jis buvo garsiausiu Vokietijos dailininku, jam daug portret\xc5\xb3 u\xc5\xbesakydavo Vokietijos auk\xc5\xa1tuomen\xc4\x97. A. Mencelio istoriniai paveikslai tur\xc4\x97jo nacionalistin\xc4\xaf charakter\xc4\xaf. Dailininkas buvo populiarus ir labai ma\xc5\xbeai jo paveiksl\xc5\xb3 buvo i\xc5\xa1ve\xc5\xbeti \xc4\xaf u\xc5\xbesien\xc4\xaf, o daugiausiai \xc4\xafsigyti Vokietijos muziej\xc5\xb3._NEWLINE_Stilisti\xc5\xa1kai A. Mencelio k\xc5\xabryba priskiriama realizmo dail\xc4\x97s srovei, jo ankstyvieji darbai tur\xc4\x97jo s\xc4\x85saj\xc5\xb3 su b\xc5\xabsimo impresionizmo bruo\xc5\xbeais. A. Mencelio k\xc5\xabryb\xc4\x85 auk\xc5\xa1tai vertinos Edgaras Dega, su kuriuo ir E. Meisonj\xc4\x97 dailininkas buvo susitik\xc4\x99s i\xc5\xa1vyk\xc5\xb3 \xc4\xaf Pary\xc5\xbei\xc5\xb3 metu. Savo istorin\xc4\x97se drob\xc4\x97se dailininkas ypa\xc4\x8d daug d\xc4\x97mesio teik\xc4\x97 tiksliam istorini\xc5\xb3 detali\xc5\xb3 vaizdavimui. A. Mencelis taip pat tap\xc4\x97 savo meto temomis, Vokietijos XIX a. industrializacijos vaizdus. 1889 m. dailininkui suteiktas bajoryst\xc4\x97s titulas ir jis prie savo pavard\xc4\x97s prad\xc4\x97jo naudoti fon pried\xc4\x97l\xc4\xaf. Adolfas Mencelis mir\xc4\x97 1905 m. vasario 9 d. Berlyne, jam buvo suteiktos valstybin\xc4\x97s laidotuv\xc4\x97s. Dailininkas nebuvo ved\xc4\x99s.'